U skladu sa odredbama člana 11. i 12. Zakona o udruženjima ( „Službeni glasnik RS“ , br. 51/09 i 99/2011) na Osnivačkoj skupštini održanoj dana 08.07.2016. godine u Beogradu, usvojen je

**STATUT UDRUŽENjA**

**„CENTAR ZA ZAŠTITU KORISNIKA BANKARSKIH USLUGA CHF SRBIJA”**

**Osnovne odredbe**

**Član 1.**

Ovim statutom regulišu se:

* pravni položaj, naziv i sedište Udruženja
* javne oznake Udruženja
* javnost rada
* oblast, ciljevi i način delovanja Udruženja
* uslovi i način pod kojima se postaje član udruženja ili prestaje da bude član udruženja, prava, obaveze i odgovornost članova, način vođenja imenika članova, visina članarine i druga pitanja vezana za članove udruženja
* organi udruženja, njihov sastav, način izbora, trajanje mandata, prava, obaveze i odgovornosti kao i sva druga pitanja vezana za organe Udruženja
* unutrašnje uređenje udruženja,
* povezivanje udruženja sa sličnim udruženjima u zemlji i inostranstvu,
* način sticanja imovine
* privredne delatnosti u skladu sa zakonom ukoliko Udruženje istu obavlja
* način raspolaganja stečenim sredstvima, kao i raspolaganje sa eventualnom dobiti
* prestanak rada udruženja

**Pravni položaj, naziv i sedište udruženja**

**Član 2.**

Udruženje stiče svojstvo pravnog lica danom upisa u Registar Udruženja kod Agencije za privredne registre.

Udruženje ima sopstvenu imovinu koju koristi za ostvarivanje svojih ciljeva, samo na način kako je to Zakonom propisano i dozvoljeno. Imovina Udruženja je odvojena od imovine njenih članova.

Naziv udruženja je „Centar za zaštitu korisnika bankarskih usluga CHF Srbija“.

Skraćeni naziv je „CHF Srbija“.

Naziv Udruženja na engleskom jeziku je „Center for protection of banking customers CHF Serbia“.

Skraćeni naziv na engleskom jeziku je „CHF Serbia“.

Skupština odlučuje o promeni naziva Udruženja.

Sedište udruženja je: Beograd, Cara Lazara 5-7.

Upravni odbor odlučuje o promeni sedišta Udruženja.

Udruženje svoju delatnost ostvaruje na teritoriji Republike Srbije.

**Javne oznake Udruženja**

**Član 3.**

Udruženje ima pečat kružnog oblika, sa dve kružnice između kojih je u gornjoj polovini ispisano „Centar za zaštitu korisnika bankarskih usluga“ , u donjoj „CHFSrbija“, a u sredini je crtež dve ruke, sastavljene u korenu šaka, okrenutih dlanova na gore iznad koje su siluete figura muškarca, žene i deteta, a koje uokviruje stilizovani crtež kuće. Između naziva „Centar za zaštitu korisnika bankarskih usluga“ i „CHFSrbija“ jeste po jedna zvezdica (\*).

Sva pisana komunikacija Udruženja prema trećim licima biće uz upotrebu pečata Udruženja.

Udruženje ima logo, koji se sastoji od dve kružnice između kojih u gornjem delu piše Centar za zaštitukorisnika bankarskih usluga, a u donjem delu CHFSrbija. U sredini su dve ruke, sastavljene u korenu šaka, okrenutih dlanova na gore iznad kojih su siluete figura muškarca, žene i deteta, a koje uokviruje stilizovan crtež kuće. Logo je u pozadini plave boje, kao i figura deteta, dok su svi ostali opisani simboli kao i slova crne boje.

**Javnost rada**

**Član 4.**

Rad udruženja je javan.

Upravni odbor se stara o redovnom obaveštavanju članstva i javnosti o radu i aktivnostima udruženja, i to putem izveštaja, periodičnih publikacija i objava, saopštenja za javnost, konferencija za štampu ili na drugi primeren način.

**Oblast, ciljevi i način delovanja udruženja**

**Oblast ostvarivanja ciljeva**

**Član 5.**

Udruženje „Centar za zaštitu korisnika bankarskih usluga CHF Srbija“ (u daljem tekstu Udruženje jeste dobrovoljno, nevladino, nestranačko i neprofitno udruženje, osnovano na neodređeno vreme radi ostvarivanja ciljeva u oblasti zaštite korisnika bankarskih usluga.

**Ciljevi Udruženja**

**Član 6.**

Ciljevi udruženja su:

1. obrazovanje i informisanje potrošača – korisnika bankarskih usluga;
2. unapređenje zakonodavstva i dobre poslovne prakse u oblasti zaštite prava potrošača – korisnika bankarskih usluga;
3. podrška i pomoć korisnicima kredita sa valutnom klauzulom u zaštiti i ostvarivanju njihovih potrošačkih prava;
4. pravna i drugi zakoniti oblici borbe protiv špekulativnih i neetičkih bankarskih proizvoda i usluga u Republici Srbiji;
5. povezivanje sa drugim potrošačkim organizacijama sa istim ciljevima u zemlji i inostranstvu;
6. podnošenje inicijativa, pritužbi, svih vrsta prijava protiv odgovornih lica i institucija, čijim radnjama je izvršeno ili nije sprečeno narušavanje fer i poštenog odnosa na relaciji potrošač – banka, a na štetu potrošača;
7. rad na promociji prava korisnika bankarskih usluga i na doslednoj primeni pravnih normi iz oblasti zakona kojima se štite potrošači – korisnici bankarskih usluga kao i svih imperativnih načela ugovornog prava;
8. promocija ukidanja valutne klauzule u svim ugovorima o kreditu, kao i zabrana daljeg ugovaranja valutne klauzule u svim ugovorima o kreditu, uz mogućnost revalorizacije samo kada su uslovi za istu ispunjeni (visoka inflacija, značajan rast cena na malo i slično);
9. savetodavna pomoć korisnicima kredita u smislu izmene ugovorenih uslova;
10. pomoć najugroženijim korisnicima kredita sa valutnom klauzulom;
11. podnošenje inicijative za donošenje posebnog zakona o najvišoj stopi ugovorene kamate i vraćanje odredbe člana 401 ZOO u pozitivno zakonodavstvo;
12. svi drugi pravno dozvoljeni oblici delovanja radi ostvarivanja ustavom i zakonom garantovanih prava korisnika bankarskih usluga.

**Način delovanja**

**Član 7.**

Radi ostvarivanja svojih ciljeva udruženje će naročito:

1. organizovati samostalno ili u saradnji sa drugim udruženjima i organizacijama stručne skupove, seminare i druge oblike edukacije u oblasti korišćenja bankarskih usluga i pozitivnog zakonodavstva iz ove oblasti;
2. objavljivati publikacije i internet prezentacije;
3. raditi na poboljšanju položaja korisnika bankarskih usluga u Republici Srbiji;
4. podsticati sve oblike pravne zaštite potrošača, korisnika bankarskih usluga, a protiv postupaka banaka kojima je povređen zakon i/ili dobri poslovni običaji na štetu potrošača;
5. zalagati se za transparentnost svih postupaka kreditnih institucija;
6. Zalagati se za stvaranje pravičnih uslova kreditiranja građana od kreditnih institucija u Republici Srbiji;
7. periodično, po potrebi , prikupljati podatke o uslovima i postupcima kreditnih institucija u kreditiranju i/ili refinansiranju kao i poslovnoj praksi kreditnih i institucija i ustupati te podatke javnosti;
8. prikupljati, obrađivati i periodično objavljivati podatke o zaštiti korisnika bankarskih usluga u drugim državama i upoređivati te podatke sa domaćim propisima kojima se reguliše zaštita potrošača bankarskih usluga;
9. preduzimati sve legalne akcije u cilju obaveštavanja i upozoravnja javnosti na inicijative, predloge i odluke nadležnih institucija i/ili organa kojima se direktno ili indirektno umanjuju prava korisnika bankarskih usluga;
10. podnositi prijave, pritužbe na rad i preduzimati ostale pravne i druge potrebne radnje protiv odgovornih lica i institucija ukolko je radnjom ili propuštanjem odgovornog lica i/ili zaposlenih naneta šteta korisniku/korisnicima bankarskih usluga;
11. organizovati podnošenje inicijativa za izmenu zakona, po potrebi inicirati i okupljanja građana u skladu sa pozitivnim propisima, a radi ostvarivanja definisanih ciljeva;
12. podnositi peticije, urgencije i sve drugo što nađe za shodno u skladu sa pozitivnim propisima Republike Srbije, a radi realizacije svojih ciljeva

**Član 8.**

Radi ostvarenja svojih ciljeva Udruženje uspostavlja kontakte i sarađuje sa drugim udruženjima i organizacijama u zemlji i inostranstvu.

Udruženje može pristupiti međunarodnim udruženjima za zaštitu korisnika bankarskih usluga, o čemu odluku donosi Upravni odbor.

**Članstvo u udruženju**

**Član 9.**

Udruženje ima članove i počasne članove.

Članstvo Udruženja sastoji se od fizičkih lica, kao i organizacija koje su osnovane u skladu sa zakonima Republike Srbije ili čije se sedište nalazi na njenoj teritoriji. Organizacija, kao član Udruženja, ima obavezu da odredi fizičko lice koje će je predstavljati u okviru Udruženja.

Član udruženja se postaje prihvatanjem ciljeva Udruženja i Statuta, dostavljanjem popunjene pristupnice i uplatom članarine, nakon čega se vrši upis u Imenik članova Udruženja.

Kada se stranački lider ili istaknuti član političke stranke primi u Udruženje, ima obavezu da poštuje način rada i odluke Udruženja, kao i zabranu da u ime i za račun Udruženja istupa u medijima i daje saopštenja za javnost koja se tiču rada Udruženja, bez prethodnog odobrenja Upravnog odbora i Službe za odnose sa javnošću.

Počasni član može biti svako poslovno sposobno lice koje svojim profesionalnim radom, istraživanjem i analizama daje doprinost radu Udruženja. Predlog da određeno lice postane počasni član može dati svaki član Udruženja, a o predlogu odlučuje Upravni odbor, prostom većinom glasova.

**Plaćanje članarine od strane počasnih članova je falkultativno.**

**Član 10.**

Članstvo u Udruženju prestaje:

1. smrću fizičkog lica ili u slučaju organizacije, prestankom njenog poslovanja;
2. istupanjem iz članstva;
3. isključenjem iz članstva.

Član može istupiti iz članstva davanjem pisane izjave o istupanju, koja se dostavlja licu koje vodi Imenik člana Urduženja.

Članstvo u udruženju može prestati isključenjem zbog duže neaktivnosti člana, neizvršavanja obaveza predviđenih aktima Udruženja, nepoštovanja odredaba ovog Statuta ili narušavanja ugleda Udruženja.

Odluku o isključenju člana donosi Upravni odbor Udruženja. Predlog za isključenje može dati svaki član Udruženja. Predlog mora biti obrazložen i ne može se zasnivati na ličnim animozitetima, već isključivo na razlozima koji imaju za posledicu nanošenje štete radu ili ugledu Udruženja. O predlogu odlučuje Upravni odbor, prostom većinom glasova.

Članu se pre isključenja, mora omogućiti da se izjasni o razlozima zbog kojih je podnet predlog za donošenje odluke o prestanku njegovog članstva u udruženju.

**Član 11.**

Član Udruženja ima pravo da:

1. ravnopravno sa drugim članovima učestvuje u ostvarivanju ciljeva udruženja;
2. neposredno učestvuje u radu skupštine, na način predviđen Statutom;
3. bira i bude biran u organe udruženja na način predviđen Statutom;
4. bude adekvatno informisan o radu i aktivnostima udruženja.

Član je dužan da:

1. aktivno doprinosi ostvarivanju ciljeva udruženja;
2. vrši promociju Udruženja na adekvatan način;
3. učestvuje u skladu sa svojim mogućnostima u aktivnostima Udruženja;
4. plaća članarinu;
5. da se uzdrži od bilo kakvog postupka kojim se može narušiti ugled Udruženju;
6. obavlja druge poslove koje mu poveri i za koje ga ovlasti Upravni odbor.

**Član 12.**

Udruženje vodi Imenik svojih članova u elektronskoj i drugim odgovarajućim formama.

U imeniku su sadržani sledeći podaci:

1. obavezni: ime i prezime ili naziv, JMBG ili PIB, elektonska adresa, datum pristupanja Udruženju, evidencija o članarinama, datum prestanka svojstva člana
2. fakultativni: podaci o banci kod koje član ima kredit, koje mere je preduzeo u ostvarivanju svojih prava – pritužbe na rad, tužbe sudu ( po kom osnovu, status i slično) , podnošenje krivičnih, prekršajnih prijava i slično.

Svaki član samostalno odlučuje o dostavljanju fakultativnih podataka Udruženju.

Upravni odbor bira dva lica ovlašćenih za vođenje imenika ( odgovorno lice i zamenik odgovornog lica) , na period od četiri godine. Ista lica mogu biti ponovno birana.

Lice ovlašćeno za vođenje Imenika je u smislu Zakona o zaštiti podataka o ličnosti lice zaduženo za zaštitu podataka o ličnosti.

**Unutrašnja organizacija udruženja**

**Član 13.**

Udruženje je pravno lice koje svoju delatnost obavlja na celoj teritoriji Republike Srbije preko svoje Centrale u Beogradu, putem regionalnih centara i programskih grupa.

U Centrali sa sedištem u Beogradu obavljaju se administrativni, knjigovodstveni i poslovi arhive kao zajednički poslovi za Udruženje. Po odluci Upravnog odbora, neki od poslova se mogu preneti i van Centrale.

Regionalni centri su sastavni deo unutrašnje organizacije Udruženja, nemaju status pravnog lica, a osnivaju se radi decentralizovanog načina sprovođenja odgovarajućih akcija u posebnim regionima oblastima.

Regionalne/gradske grupe se osnivaju odlukom Upravnog odbora.

Programske grupe su: Savet Udruženja za pravno ekomonska pitanja i Služba za odnose sa javnošću.

Udruženje može osnovati i programske grupe za koje se u datom trenutku javi potreba.

Odluku o tome donosi upravni odbor.

**Član 14.**

Na čelu svake grupe, regionalne /gradske ili programske je koordinator grupe, i on:

* organizuje i rukovodi aktivnostima grupe u okviru ciljeva i aktivnosti Udruženja
* organizuje prikupljanje i vođenje evidencije o radu članova svoje grupe
* izveštava Upravni odbor i Skupštinu o radu svojih članova
* za svoj rad odgovara Skupštini

**Organi udruženja**

**Član 15.**

Organi udruženja su Skupština, Upravni odbor i Nadzorni odbor.

**Skupština**

**Član 16.**

Skupština udruženja je najviši organ upravljanja u Udruženju i čine je svi članovi Udruženja.

Svaki član Udruženja ima pravo glasa, po prinicipu jedan član – jedan glas.

Skupština se redovno sastaje jednom godišnje i to 30. septembra, osim ukoliko se blagovremeno, najmanje 15 dana pre održavanja skuštine iz tehničnih razloga datum ne promeni, ali tako da se ista održi u vremenskom intervalu 15 dana pre ili kasnije od redovno predviđenog datuma za održavanje Skupštine. Vanredna sednica Skupštine može se zakazati na obrazloženi predlog upravnog odbora, kao i na inicijativu najmanje 20 članova Skupštine. Inicijativa se podosi Upravnom odboru u pisanom obliku i u njoj se moraju navesti pitanja čije se razmatranje predlaže. Na vanrednoj sednici skupštine se ne mogu donositi odluke o pitanjima van utvrđenog dnevnog reda.

Sednicu skupštine saziva predsednik Upravnog odbora, pisanim obaveštenjem o mestu i vremenu održavanja Skupštine i predlogu dnevnog reda. Sednicom predsedava lice koje bude javnim glasanjem izabrano na početku sednice za predsedavajućeg. Sazivanje se vrši elektronskim putem, na adresu koju je član dostavio Udruženju.

**Član 17.**

Delokrug rada Skupštine :

1. donosi plan i program rada Udruženja;
2. usvaja statut, kao i izmene i dopune Statuta;
3. usvaja druge opšte akte;
4. bira i razrešava članove Upravnog odbora i članove Nadzornog odbora;
5. razmatra i usvaja najmanje jednom godišnje izveštaj upravnog odbora;
6. razmatra i usvaja finansijski plan i izveštaj;
7. odlučuje o visinama članarine za sledeću godinu;
8. odlučuje o statusnim promenama i prestanku rada udruženja;
9. razmatra i usvaja izveštaje upravnog odbora, regionalnih i programskih grupa;
10. donosi odluku o prestanku rada udruženja i imenuje likvidacionog upravnika;
11. odlučuje o žalbama na odluke o isključenju iz udruženja;
12. odlučuje o promeni naziva udruženja;
13. odlučuje o dodeli priznanja i nagrada za požrtvovan rad članovima udruženja;
14. Odlučuje o dodeli zahvalnica i priznanja fizičkim i pravnim licima koji nisu članovi udruženja ali čijim zalaganjem je učinjen značajan doprinos ostvarenju ciljeva udruženja;
15. Obavlja i druge poslove predviđene ovim Satutom.

**Član 18.**

Skupština punopravno odlučuje ako je na njoj prisutno najmanje 30% članova sa pravom glasa.

Skupština odlučuje većinom glasova prisutnih članova sa pravom glasa.

Za odluku o izmenama i dopunama statuta, statusnim promenama i prestanku rada Udruženja neophodna je dvotrećinska većina glasova prisutnih čalanova.

**Upravni odbor**

**Član 19.**

Upravni odbor je izvršni organ udruženja, koji se stara o sprovođenju ciljeva udruženja, koji su utvrđeni ovim statutom.

Upravni odbor ima najmanje pet članova, koje bira i opoziva Skupština.

Mandat članova upravnog odbora traje dve godine i mogu se ponovo birati na istu funkciju.

Upravni odbor iz redova svojih članova bira predsednika i dva zamenika predsednika (potpredsednika).

**Član 20.**

Predsednik upravnog odbora zastupa Udruženje u pravnom prometu i ima prava i dužnosti finansijskog nalogodavca.

Zamenik predsednika upravnog odbora je ovlašćen da u odsustvu predsednika upravnog odbora, zastupa Udruženje i potpisuje sva finansijska i novčana dokumenta u ime Udruženja.

**Član 21.**

Upravni odbor:

1. rukovodi radom Udruženja između dve sednice skupštine i donosi odluke radi ostvarivanja ciljeva udruženja;
2. organizuje redovno obavljanje delatnosti Udruženja;
3. poverava posebne poslove pojedinim članovima;
4. donosi finansijske odluke;
5. odlučuje o pokretanju postupka za izmene i dopune Statuta, sopstvenom inicijativom na predlog najmanje pet članova udruženja i priprema predlog izmena i dopuna koji podnosi skupštini na usvajanje;
6. odlučuje o pokretanju postupka za naknadu štete u slučajevima iz čl.25.st2 zakona o udruženjima i po potrebi određuje posebnog zastupnika za taj postupak
7. brine o javnosti rada udruženja i daje obavezujuća uputstva Službi za odnose sa javnoću;
8. odlučuje o drugim pitanjima za koje nisu zakonom ili ovim statutom ovlašćeni drugi organi Udruženja;
9. priprema predloge opštih akata udruženja
10. donosi odluku o osnivanju regionalnih centara i programskih grupa;
11. predlaže promenu imena udruženja skupštini;
12. obavlja i druge poslove za koje nije prevdiđena nadležnost Skupštine.

**Član 22.**

Upravni odbor odlučuje ako je prisutno najmanje jedna polovina članova, a odluke donosi većinom glasova prisutnih članova.

Za svoj rad odgovara Skupštini udruženja.

Sednice upravnog odbora saziva predsednik upravnog odbora najmanje četiri puta godišnje

Sednicama upravnog odbora prisustvuju i u radu učestvuju koordinatori regionalnih i programskih grupa.

Upravni odbor o svom radu podnosi pisani izveštaj Skupštini, a Nadzornom odboru podnosi izveštaj u pisanom obliku samo na izričit zahtev Nadzornog odbora.

**Član 23.**

Član upravnog odbora može biti razrešen dužnosti i pre isteka mandata:

* na lični zahtev,
* na zahtev Nadzornog odbora
* u slučaju trajne nemogućnosti obavljanja dužnosti
* ako ne postupi u skladu sa uputstvima Skupštine ili nadzornog odbora
* ako svesno prekrši zakon ili statut
* ako svojim ponašanjem nanosi štetu ugledu udruženja

Predlog za razrešenje dužnosti člana upravnog odbora podnosi nadzorni odbor ili najmanje 20 članova skupštine koja o tome donosi odluku.

U slučaju ostavke ili trajne nemogućnosti jedne polovine članova upravnog odbora da obavljaju svoju dužnost, saziva se vanredno zasedanje skupštine.

**Zastupnik udruženja**

**Član 24.**

Predsednik upravnog odbora je zastupnik udruženja i za svoj rad odgovara upravnom odboru i skupštini.

Predsednika upravnog odbora na svojoj sednici bira upravni odbor sa mandatom na godinu dana. Isto lice može biti ponovo birano.

**Nadzorni odbor**

**Član 25.**

Nadzorni odbor kontroliše finansijsko poslovanje udruženja i o uočenim nepravilnostima, bez odlaganja, obaveštava upravni odbor.

Nadzorni odbor ima predsednika i dva člana koje bira skupština. Mandat članova nadzornog odbora traje godinu dana i mogu biti ponovo birani.

Nadzorni odbor podnosi izveštaj na svakoj sednici skupštine.

Nadzorni odbor je dužan da obavesti skupštinu o svakoj nepravilnosti koju uoči u radu upravnog odbora, predsednika upravnog odbora ili nekog od rukovodilaca regionalnih ili programskih grupa.

**Član 26.**

Delokrug rada nadzornog odbora:

* kontroliše finansijsko poslovanje udruženja i namensko trošenje sredstava,
* odobrava predlog završnog računa
* priprema godišnji izveštaj o svom radu
* ima pravo da zahteva dodatni izveštaj o radu upravnog odbora.

**Imovina i sticanje imovine**

**Član 27.**

Udruženje pribavlja sredstva od članarine, doborovoljnih priloga, donacija i poklona, finansijskih subvencija i na drugi zakonom dozvoljen način.

**Član 28.**

Imovinu udruženja čine novčana sredstva, pokretne i nepokretne stvari i druga imovinska prava.

Sva imovinska sredstva udruženja mogu se koristiti isključivo namenski za ostvarivanje ciljeva udruženja.

Eventualna dobit može se koristiti samo za obavljanje i unapređivanje ciljeva i delatnosti udruženja predviđenih ovim statutom.

**Privredna delatnost udruženja**

**Član 29.**

Udruženje može pribavljati sredstva i od kotizacije za seminare i druge oblike obrazovanja iz oblasti zaštite korisnika bankarskih usluga kao i drugih oblika srodnih privrednih delatnosti koje udruženje obavlja.

Dobit ostvarena obavljanjem privredne i druge delatnosti može se koristiti isključivo za ostvarivanje ciljeva udruženja, uključujući i troškove redovnog rada udruženja i sopstveno učešće u finansiranju određenih projekata.

**Prestanak rada udruženja**

**Član 30.**

Udruženje prestaje sa radom odlukom skupštine kada prestanu uslovi za ostvarivanje ciljeva udruženja, kao i u drugim slučajevima predviđenim zakonom. Skupština imenuje likvidacionog upravnika.

**Član 31.**

U slučaju prestanka rada imovina Udruženja preneće se po odluci skupštine članova udruženju koje ima iste ili slične ciljeve.

**Ostale odredbe**

**Član 32.**

Tumačenje odredbi ovog Statuta daje Skupština. Svi ostali akti udruženja moraju biti u skladu sa ovim Statutom

**Član 33.**

Na sva pitanja koja nisu regulisana ovim Statutom neposredno će se primenjivati odredbe Zakona o udruženjima.

PREDSEDAVAJUĆI OSNIVAČKE SKUPŠTINE